## Metodologija za pružanje usluga uravnoteženja električne energije u elektroenergetskom sustavu

### NN 133/2006 (11.12.2006.), Metodologija za pružanje usluga uravnoteženja električne energije u elektroenergetskom sustavu

# HRVATSKA ENERGETSKA REGULATORNA AGENCIJA

**3029**

Na temelju članka 11. stavka 1. podstavka 3. Zakona o regulaciji energetskih
djelatnosti (»Narodne novine« broj 177/04) Upravno vijeće Hrvatske energetske
regulatorne agencije, na svojoj sjednici održanoj 30. studenoga 2006. godine
donijelo je

## METODOLOGIJU

### ZA PRUŽANJE USLUGA URAVNOTEŽENJA ELEKTRIČNE ENERGIJE U ELEKTROENEREGETSKOM SUSTAVU

I. OPĆE ODREDBE

Članak 1.

Svrha ove Metodologije za pružanje usluga uravnoteženja električne energije u
elektroenergetskom sustavu (u daljnjem tekstu: Metodologija) je:
– omogućavanje ugovaranja usluge uravnoteženja elektroenergetskog sustava (u
daljnjem tekstu: usluge uravnoteženja) između operatora prijenosnog sustava i
pružatelja usluge uravnoteženja,
– utvrđivanje okvira za određivanje referentne cijene električne energije
uravnoteženja i
– utvrđivanje cijene električne energije uravnoteženja subjektima odgovornim za
odstupanje.

Članak 2.

Izrazi koji se koriste u ovoj Metodologiji imaju značenja utvrđena Zakonom o
energiji (»Narodne novine« broj 68/01 i 177/04), Zakonom o tržištu električne
energije (»Narodne novine« broj 177/04) i Zakonom o regulaciji energetskih
djelatnosti (»Narodne novine«broj 177/04) (u daljnjem tekstu: Energetski zakoni)
te Općim uvjetima za opskrbu električnom energijom (»Narodne novine« broj
14/06), Mrežnim pravilima elektroenergetskog sustava (»Narodne novine« broj
36/06), Pravilima djelovanja tržišta električne energije i Pravilima o
uravnoteženju elektroenergetskog sustava.

I. PRUŽATELJ USLUGE ELEKTRIČNE ENERGIJE URAVNOTEŽENJA

Članak 3.

HEP-Operator prijenosnog sustava d.o.o. (u daljnjem tekstu: Operator prijenosnog
sustava) ugovara s pružateljima usluge uravnoteženja da, isključivo po nalogu
Operatora prijenosnog sustava, povećanjem ili smanjenjem proizvodnje električne
energije doprinesu uravnoteženju elektroenergetskog sustava.

Članak 4.

Pružatelj usluge uravnoteženja dužan je postupiti po nalogu Operatora
prijenosnog sustava iz članka 3. ove Metodologije, a u skladu s Mrežnim
pravilima elektroenergetskog sustava.

II. RAZDOBLJA PRIMJENE FAKTORA KOREKCIJE CIJENE ELEKTRIČNE ENERGIJE
URAVNOTEŽENJA

Članak 5.

Za obračun električne energije uravnoteženja primjenjuje se faktor korekcije
cijene električne energije uravnoteženja »k«.

Članak 6.

Faktor korekcije cijene električne energije uravnoteženja »k« iz članka 5. ove
Metodologije jednak je:
– 0,5 tijekom svakog dana od 00:00 do 06:00 sati,
– 1,0 tijekom svakog dana od 06:00 do 17:00 sati te od 23:00 do 24:00 sata i
– 1,2 tijekom svakog dana od 17:00 do 23:00 sata.

III. CIJENE ELEKTRIČNE ENERGIJE URAVNOTEŽENJA

Članak 7.

(1) Referentna cijena električne energije uravnoteženja za obračunsko razdoblje
određuje se kao srednja vrijednost cijene bazne energije (eng. base load) na
Europskoj burzi električne energije u Leipzigu (eng. European Energy Exchange,
skr.: EEX) za obračunsko razdoblje, a iskazuje se u kunskoj protuvrijednosti po
srednjem tečaju Hrvatske narodne banke koji vrijedi u zadnjem danu obračunskog
razdoblja.
(2) Cijena električne energije uravnoteženja iz stavka 1. ovoga članka smatra se
jediničnom referentnom cijenom električne energije uravnoteženja i označava se
sa »Cr«, a iskazuje se u kn/MWh.
(3) Jedinična cijena električne energije uravnoteženja »Cp« za pokrivanje
odstupanja s pozitivnim predznakom jednaka je:

Cp = 1,5 • k • Cr (kn/MWh)

(4) Jedinična cijena električne energije uravnoteženja »Cn« za pokrivanje
odstupanja s negativnim predznakom jednaka je:

Cn = 0 (kn/MWh)

Članak 8.

(1) Jedinična cijena električne energije uravnoteženja za pokrivanje troškova
uravnoteženja povlaštenih proizvođača električne energije koji su u sustavu
poticaja označava se sa »Cpov«, a iskazuje se u kn/kWh.

IV. PRIJELAZNE I ZAVRŠNE ODREDBE

Članak 9.

(1) U prijelaznom razdoblju do 31. prosinca 2008. godine uslugu energije
uravnoteženja pruža nositelj obveze javne usluge proizvodnje električne
energije.
(2) U prijelaznom razdoblju do 31. prosinca 2008. nositelj obveze javne usluge
proizvodnje električne energije ne smatra se subjektom odgovornim za odstupanje.
(3) U prijelaznom razdoblju do 31. prosinca 2008. godine opskrbljivač tarifnih
kupaca ne plaća energiju uravnoteženja.
(4) U prijelaznom razdoblju do 31. prosinca. 2008. godine, jedinična cijena
električne energije uravnoteženja »Cpov« utvrđuje se tarifnim sustavom za
proizvodnju električne energije iz obnovljivih izvora energije i kogeneracije.
(5) U prijelaznom razdoblju do 31. prosinca 2008. godine Operator
distribucijskog sustava će odrediti nadomjesne dijagrame opterećenja za pojedine
kategorije kupaca kod kojih su ugrađena mjerila električne energije, bez
mogućnosti pohranjivanja podataka o energiji u vremenskom intervalu, koje će uz
pravila za njihovo korištenje Operator prijenosnog sustava objaviti na svojim
internetskim stranicama nakon prethodno pribavljenog mišljenja Hrvatske
energetske regulatorne agencije.
(6) Do početka primjene nadomjesnih dijagrama opterećenja iz stavka 5. ovoga
članka primjenjuje se jedinstveni nadomjesni dijagram opterećenja, kojega će, uz
pravila za njegovo korištenje, Operator prijenosnog sustava objaviti na svojim
internetskim stranicama nakon prethodno pribavljenog mišljenja Hrvatske
energetske regulatorne agencije.

Članak 10.

Internetska adresa Europske burze električne energije (EEX) iz članka 7. ove
Metodologije je <http://www.eex.de>.

Članak 11.

Ova Metodologija stupa na snagu 1. siječnja 2007. godine, a objavit će se u
»Narodnim novinama«.

Klasa: 011-01/06-01/05
Urbroj: 371-01/06-01

Predsjednik
Upravnog vijeća
**Tomo Galić, dipl. ing.**, v. r.

Ostalo, NN 133/2006-3029
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)